text: Informationstavler på motorveje droppes
  22 februar 2012 kl. 12.07
  Vejdirektoratet dropper informationstavler med rejsetid og kødannelser på motorvej E20 på Vestfyn samt E45 i Trekantområdet og Østjylland.
  Direktoratet vil dog stadig bruge informationstavler i forbindelse med anlægsarbejder som for eksempel udvidelsen af motorvejen ved Vejle.
  Begrænsningen af trafikinformationen er resultat af betydelige besparelser, som Vejdirektoratet er blevet pålagt som led i en plan om såkaldt effektiv administration.
  1888-telefontjenesten og bilrejseplanen droppes også.
  Vejdirektoratet opretholder trafikken.dk og trafikmeldinger via andre elektroniske medier.
  - Det er vigtigt for mig at understrege, at vejtrafikinformation til borgerne stadig vil være et kernepunkt i Vejdirektoratets arbejde. Og vi vil stadig levere masser af relevant vejtrafikinformation i fremtiden, siger Vejdirektoratets direktør Per Jacobsen i en pressemeddelelse.
  